## Pravilnik o dokumentu za prijavljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku

### NN 129/2006 (28.11.2006.), Pravilnik o dokumentu za prijavljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2856**

Na temelju članka 65. stavka 5. Zakona o veterinarstvu (»Narodne novine«, broj
70/97, 105/01 i 172/03) ministar poljoprivrede, šumarstva i vodnoga gospodarstva
donosi

## PRAVILNIK

### O DOKUMENTU ZA PRIJAVLJIVANJE VETERINARSKO-ZDRAVSTVENOG PREGLEDA POŠILJAKA ŽIVOTINJSKOG PODRIJETLA KOJE ULAZE U REPUBLIKU HRVATSKU

*Područje primjene*

Članak 1.

Ovim se Pravilnikom uređuje način prijavljivanja prispijeća pošiljaka
životinjskog podrijetla i obrazac prijave zajedničkog veterinarskog dokumenta o
ulasku (u daljnjem tekstu: ZVDU).

*Veterinarsko-zdravstveni pregledi*

Članak 2.

1) Dokumentacijski pregledi propisani u članku 4. stavku 3. Pravilnika o načinu
obavljanja veterinarsko-zdravstvenih pregleda i kontrola proizvoda životinjskog
podrijetla u prometu preko granice Republike Hrvatske (»Narodne novine«, broj
147/04) provode se u skladu s Dodatkom I. ovoga Pravilnika.
2) Laboratorijski pregledi i analize službenih uzoraka propisani u članku 4.
stavku 4. točki b) Pravilnika o načinu obavljanja veterinarsko-zdravstvenih
pregleda i kontrola proizvoda životinjskog podrijetla u prometu preko granice
Republike Hrvatske provode se u skladu s Dodatkom II. ovoga Pravilnika.

*Prijava prispijeća pošiljke proizvoda životinjskog podrijetla obrascem ZVDU-a*

Članak 3.

1) Prije ulaska pošiljke na područje Republike Hrvatske, osoba odgovorna za
pošiljku prijavljuje prispijeće pošiljke proizvoda životinjskog podrijetla
nadležnom graničnom veterinarskom inspektoru na obrascu ZVDU-a iz Dodatka III.
ovoga Pravilnika.
2) ZVDU se izdaje u skladu s općim pravilima o izdavanju
veterinarsko-zdravstvenih svjedodžbi.
3) ZVDU se sastoji od izvornika i četiri preslike. Osoba odgovorna za pošiljku
mora ispuniti Dio 1. svih primjeraka ZVDU-a i proslijediti ih graničnom
veterinarskom inspektoru.
4) Ne isključujući primjenu stavaka 1. i 3. ovoga članka, podaci sadržani u ZVDU-u,
uz suglasnost Uprave za veterinarstvo (u daljnjem tekstu: nadležno tijelo), mogu
se dostaviti putem telekomunikacijskog sustava ili drugog sustava prijenosa
podataka, uz uvjet da podaci koji se dostavljaju u elektronskom obliku moraju
biti istovjetni onima iz Dijela 1. obrasca ZVDU-a

*Postupak koji se provodi nakon obavljenog propisanog veterinarsko-zdravstvenog
pregleda*

Članak 4.

1) Nakon obavljenog veterinarskog-zdravstvenog pregleda u skladu s člankom 4.
Pravilnika o načinu obavljanja veterinarsko--zdravstvenih pregleda i kontrola
proizvoda životinjskog podrijetla u prometu preko granice Republike Hrvatske,
granični veterinarski inspektor nadležan je za popunjavanje Dijela 2. ZVDU-a te
potpisivanje obrasca.
2) Na graničnim veterinarskim prijelazima na kojima je dozvoljen uvoz ribe u
skladu s važećim propisima, imenovani službeni agent može obavljati poslove
službenog veterinara, uključujući popunjavanje i potpisivanje ZVDU-a.
3) Izvornik ZVDU-a se sastoji od Dijela 1. i 2., uredno ispunjenih i potpisanih.
4) Granični veterinarski inspektor, uvoznik ili osoba odgovorna za pošiljku mora
obavijestiti službenika Carinske uprave na granič­nom prijelazu o odluci
graničnog veterinarskog inspektora o pošiljci predočenjem izvornika ZVDU-a ili
njegovim dostavljanjem u elektronskom obliku, a nakon izvršenog carinskog
postupka:
(a) izvornik ZVDU-a prati pošiljku do mjesta odredišta,
(b) presliku ZVDU-a granični veterinarski inspektor pohranjuje na graničnom
veterinarskom prijelazu,
(c) presliku ZVDU-a granični veterinarski inspektor dostavlja osobi odgovornoj
za pošiljku.
5) Granični veterinarski inspektor mora čuvati izvornik veterinarsko-zdravstvene
svjedodžbe ili dokumentacije koja prati pošiljku, kao i presliku ZVDU-a,
najmanje tri godine. Za pošiljke u provozu, čije se konačno odredište nalazi
izvan područja Republike Hrvatske ili koje se istovaruju u skladišta odobrena u
skladu sa člankom 11. stavkom 4. ili člankom 12. Pravilnika o načinu obavljanja
veterinarsko-zdravstvenih pregleda i kontrola proizvoda životinjskog podrijetla
u prometu preko granice Republike Hrvatske, izvornik uvozne
veterinarsko-zdravstvene svjedodžbe mora i dalje pratiti pošiljku do konačnog
odredišta, a na graničnom veterinarskom prijelazu čuvaju se samo preslike.

*Postupak koji se provodi kada pošiljke proizvoda dobiju veterinarsko dopuštenje
prolaska, ali su i dalje pod carinskim nadzorom*

Članak 5.

1) Kada granični veterinarski inspektor odobri ulazak onih pošiljaka proizvoda
životinjskog podrijetla na graničnom veterinarskom prijelazu u skladu s člankom
4. stavkom 1. ovoga Pravilnika, koje ostaju pod carinskim nadzorom i stavljaju
se u slobodni promet naknadno, primjenjuje se postupak određen u stavcima 2 - 4.
ovoga članka.
2) Izvornik ZVDU-a prati pošiljku koja je pod carinskim nadzorom, kroz jedan ili
više objekata sve dok se ne zatraži carinjenje od strane osobe odgovorne za
pošiljku.
3) Prilikom prvog carinjenja osoba odgovorna za pošiljku pod­nosi izvornik ZVDU-a
carinarnici nadležnoj za objekt u kojem je smještena pošiljka. ZVDU se može
dostaviti i u elektronskom obliku, uz odobrenje nadležnog tijela.
4) U slučaju carinjenja u skladu sa stavkom 3. ovoga članka, osoba odgovorna za
objekt mora:
(a) zadržati presliku ZVDU-a koja prati pošiljku,
(b) upisati datum primitka pošiljke,
(c) upisati datum carinjenja ili datume carinjenja, ukoliko je pošiljka
razdijeljena u dijelove u skladu s odredbama članka 6. ovoga Pravilnika.

*Postupak koji se provodi ukoliko se pošiljka pod carinskim nadzorom dijeli na
više pošiljaka*

Članak 6.

1) Ukoliko se pošiljka iz članka 5. stavka 1. ovoga Pravilnika dijeli na više
pošiljaka, izvornik ZVDU-a dostavlja se nadležnom carinskom tijelu odgovornom za
objekt u kojem je pošiljka razdijeljena. Preslika ZVDU-a ostaje u objektu u
kojem je pošiljka razdijeljena.
2) Nadležno tijelo odgovorno za objekt iz stavka 1. ovoga članka može izdati
ovjerenu presliku izvornika ZVDU-a koja prati svaki dio pošiljke, s označenim
podacima o izmijenjenoj količini ili težini.
3) Osoba odgovorna za objekt u kojem je pošiljka podijeljena dužna je voditi
evidenciju kako bi se osigurala sljedivost svih pošiljaka.
4) Evidencije i preslike ZVDU-a čuvaju se tri godine.

*Koordinacija između nadležnih tijela odgovornih za preglede*

Članak 7.

U svrhu osiguravanja da sve pošiljke životinjskog podrijetla, koje uđu u
Republiku Hrvatsku, budu podvrgnute veterinarsko-zdravstvenim pregledima,
nadležno tijelo mora surađivati s drugim inspekcijskim službama kako bi
prikupili sve informacije koje se odnose na uvoz proizvoda, a posebno:
(a) informacije dostupne carinskim službama,
(b) informacije iz brodskih manifesta, željezničkih ili zrakoplovnih manifesta,
(c) ostale informacije dostupne cestovnim, željezničkim, lučkim operaterima ili
operaterima zračnih luka.

*Pristup bazama podataka i sudjelovanje u informacijskim sustavima*

Članak 8.

U svrhu navedenu u članku 7. ovoga Pravilnika nadležno tijelo i Carinska uprava
moraju uspostaviti sustav za međusobnu razmjenu podataka sadržanih u njihovim
bazama podataka. Sustavi informacijske tehnologije koje koristi nadležno tijelo
moraju se uskladiti, u mjeri u kojoj je to moguće i vodeći računa o zaštiti
podataka s onima carinskih službi i s onima komercijalnih operatera, kako bi se
ubrzao prijenos informacija.

*Posebna pravila za proizvode koji čine dio prtljage putnika ili se šalju
fizičkim osobama u obliku malih pošiljaka*

Članak 9.

1) Ne isključujući primjenu posebnih propisa u odnosu na određene proizvode,
proizvodi iz članka 15. stavka 1. točaka a), b) i d) Pravilnika o načinu
obavljanja veterinarsko-zdravstvenih pregleda i kontrola proizvoda životinjskog
podrijetla u prometu preko granice Republike Hrvatske ne podliježu potpunim
veterinarsko-zdravstvenim pregledima određenim u Poglavlju II. navedenog
Pravilnika ukoliko im je težina manja od 1 kg i ukoliko su namijenjeni prehrani
ljudi.
2) Proizvodi iz stavka 1. ovoga članka mogu se unositi u Republiku Hrvatsku samo
iz zemalja ili dijelova zemalja iz kojih je odobren uvoz i provoz u Republiku
Hrvatsku.
3) Odredba stavka 1. ovoga članka ne isključuje primjenu posebnih propisa iz
područja zaštite zdravlja životinja i veterinarskog javnog zdravstva.

*Veterinarsko-zdravstveni pregledi određenih proizvoda biljnog podrijetla*

Članak 10.

1) Proizvodi biljnog podrijetla navedeni u Prilogu IV. ovoga Pravilnika iz
zemalja odobrenih i navedenih u Prilogu V. ovoga Pravilnika, podliježu
dokumentacijskom pregledu iz članka 2. stavka 1. ovoga Pravilnika i ukoliko je
potrebno, laboratorijskim pregledima iz članka 2. stavka 2. ovog Pravilnika te
drugim fizičkim pregledima određenim u Prilogu II. Pravilnika o načinu
obavljanja veterinarsko-zdravstvenih pregleda i kontrola proizvoda životinjskog
podrijetla u prometu preko granice Republike Hrvatske.
2) Zahtjevi Pravilnika o načinu obavljanja veterinarsko-zdravstvenih pregleda i
kontrola proizvoda životinjskog podrijetla u prometu preko granice Republike
Hrvatske i ovoga Pravilnika primjenjuju se na sve biljne proizvode navedene u
Prilogu IV. ovog Pravilnika, koji na temelju svog podrijetla i narednog
odredišta, mogu uzrokovati opasnost od širenja zaraznih ili nametničkih bolesti
životinja.

*Primjena elektronskog potvrđivanja*

Članak 11.

Dobivanje, korištenje, prijenos i pohranjivanje ZVDU-a može se obavljati
elektronskim putem uz osiguranu zaštitu podataka.

*Dodaci*

Članak 12.

Dodaci I. – V. tiskani su u prilogu ovoga Pravilnika te čine njegov sastavni
dio.

*Stupanje na snagu*
Članak 13.

1) Ovaj Pravilnik stupa na snagu 1. siječnja 2007. godine.
2) Iznimno od stavka 1. ovoga članka, članak 4. stavak 2. i točka 4. Dodatka II.
ovoga Pravilnika stupaju na snagu danom ulaska Republike Hrvatske u Europsku
uniju.

Klasa: 011-02/06-01/99
Urbroj: 525-01-06-01
Zagreb, 23. studenoga 2006.

Ministar
**Petar Čobanković**, v. r.

DODATAK I.

DOKUMENTACIJSKI PREGLED IZ ČLANKA 2. STAVKA 1. OVOGA PRAVILNIKA

Na dokumentacijske preglede pošiljaka proizvoda koji se uvoze ili provoze
primjenjuju se sljedeća pravila:
1. Za svaku pošiljku, nadležno tijelo mora utvrditi odobrenu carinsku primjenu
za koju će roba biti namijenjena.
2. Svaka potvrda ili dokument u vezi sa zaštitom zdravlja životinja ili
veterinarskim javnim zdravstvom koja prati pošiljku i daje se na uvid na
graničnom veterinarskom prijelazu mora se pregledati kako bi se utvrdilo, prema
potrebi:
(a) da je to izvorna potvrda ili dokument;
(b) da se odnosi na zemlju ili dio zemlje iz koje je odobren uvoz u Republiku
Hrvatsku;
(c) da njezin izgled i sadržaj odgovaraju obrascu izrađenom za proizvod i
zemlju;
(d) da udovoljava općim pravilima propisanim posebnim propisima o izdavanju
veterinarsko-zdravstvenih svjedodžbi;
(e) da je u potpunosti ispunjena;
(f) da se odnosi na objekt ili plovilo odobreno ili registrirano za uvoz u
Republiku Hrvatsku;
(g) da je potpisana od službenog veterinara ili, prema potrebi, predstavnika
nadležnog tijela štampanim slovima sa čitljivim imenom i položajem, i također da
službeni zdravstveni žig zemlje i službeni potpis budu različite boje od onog
tiska potvrde ili za elektronske potvrde, da potpis i žig budu izrađeni
zaštićenim sustavom;
(h) da je Dio 1. ZVDU-a pravilno ispunjen i da podaci u njemu odgovaraju
podacima u drugim službenim dokumentima koji prate pošiljku.

DODATAK II.

LABORATORIJSKI PREGLEDI IZ ČLANKA 2. STAVKA 2. OVOGA PRAVILNIKA

Pri laboratorijskom ispitivanju pošiljaka primjenjuju se sljedeća pravila:
1. Nadležno tijelo mora provoditi plan nadzora nad pošiljkama proizvoda koje se
uvoze s ciljem praćenja sukladnosti s nacionalnim zakonodavstvom, a posebno za
otkrivanje rezidua, patogenih organizama ili drugih tvari koje su opasne za
ljude, životinje ili okoliš. Ovi planovi nadzora se moraju temeljiti na vrsti
proizvoda i opasnosti koju predstavljaju, uzimajući u obzir sve odnosne
parametre nadzora kao što je učestalost i broj ulaznih pošiljki i rezultati
prethodnog nadzora.
2. Ukoliko se provode nasumična ispitivanja prema planovima nadzora iz točke 1.
ovoga Dodatka, i ne sumnja se na izravnu opasnost za zdravlje ljudi ili
životinja, ispitana pošiljka se može staviti u promet prije dobivanja
laboratorijskih rezultata.
3. Ukoliko se laboratorijska ispitivanja provode na temelju sumnje u
neispravnost, dostupne informacije, prethodne prijave iz sustava brze dojave za
hranu i stočnu hranu (RASFF) ili kao sigurnosna mjera, a kada se ista odnose na
tvar ili patogeni agens koji predstavlja izravnu ili neposrednu opasnost za
zdravlje životinja ili ljudi, službeni veterinar odgovoran za graničnu
veterinarsku postaju koja je provodila ispitivanje ili nadležno tijelo moraju
zadržati pošiljku do dobivanja zadovoljavajućih rezultata laboratorijskih
ispitivanja. U međuvremenu pošiljka mora ostati pod stalnim veterinarskim
nadzorom.
4. Nadležno tijelo će mjesečno obavještavati Europsku komisiju o pozitivnim i
negativnim rezultatima laboratorijskog ispitivanja koje je provedeno na
graničnim veterinarskim prijelazima.

DODATAK III.

ZAJEDNIČKI VETERINARSKI DOKUMENT O ULASKU (ZVDU)

![](dodatni/144845.gif)

![](dodatni/144844.gif)

*Upute za zajednički veterinarski dokument o ulasku (ZVDU)1 za
pošiljke proizvoda životinjskog podrijetla*

Opće upute: Popuniti potvrdu velikim tiskanim slovima. Ukoliko postoji opcija za
brisanje rubrike ili ta rubrika nije primjenjiva, izbrisati ili prekrižiti
cijelu numeriranu rubriku. Za potvrđivanje izbora, označi kvačicom ili križićem
(x).
Ovaj se dokument treba popuniti za sve pošiljke koje se predoče na graničnoj
veterinarskoj postaji, bilo da pošiljke zadovoljavaju zahtjeve za uvoz i
slobodne su za stavljanje u promet, pošiljke koje podliježu usmjeravanju ili one
pošiljke koje ne zadovoljavaju uvjete za uvoz i namijenjene su preusmjeravanju,
provozu ili smještaju u slobodne zone, slobodna skladišta ili carinska skladišta
ili za opskrbljivače brodova.
»ISO oznake«, označavaju međunarodnu standardnu dvoslovnu oznaku zemlje.

**DIO 1.**

Ovaj Dio popunjava osoba odgovorna za pošiljku kako je definirano u članku 2.
stavku 1. točki (g) Pravilnika o načinu obavljanja veterinarsko-zdravstvenog
pregleda i kontrole proizvoda životinjskog podrijetla u prometu preko granice
Republike Hrvatske.
Oznake se stavljaju u odgovarajuću rubriku.

Rubrika 1. Pošiljatelj/izvoznik: Naznačiti trgovački subjekt koji šalje
pošiljku.

Rubrika 2. Granični veterinarski prijelaz. Ukoliko ovaj podatak nije prethodno
tiskan na dokumentu, potrebno je popuniti. Referentni broj ZVDU-a je jedinstveni
referentni broj dodijeljen od strane graničnog veterinarskog prijelaza koji
izdaje dokument (ponovljen u rubrici 25.). Broj jedince je jedinstven za
granični veterinarski prijelaz i naveden je pored njezinog naziva na popisu
odobrenih graničnih veterinarskih prijelaza objavljenom u »Narodnim novinama«.

Rubrika 3. Primatelj: Navesti adresu osobe ili komercijalnog subjek­ta navedenu
na veterinarsko-zdravstvenoj svjedodžbi. Ukoliko adresa nije navedena, može se
koristiti adresa primatelja iz pratećih trgovačkih dokumenata.

Rubrika 4. Osoba odgovorna za pošiljku (uključujući špeditera ili agenta): osoba
definirana u članku 2. stavku 2. točki (g) Pravilnika o načinu obavljanja
veterinarsko-zdravstvenog pregleda i kontrole proizvoda životinjskog podrijetla
u prometu preko granice Republike Hrvatske, koja je odgovorna za pošiljku kada
se predoči na graničnom veterinarskom prijelazu i priprema potreb­ne deklaracije
nadležnim vlastima u ime uvoznika: navesti ime i adresu.

Rubrika 5. Uvoznik: Uvoznik može biti udaljen od granične veterinarske postaje:
navesti ime i adresu. Ukoliko su uvoznik i agent isti, navesti 'kao u rubrici
4'.

Rubrika 6. Zemlja podrijetla: Ovo se odnosi na mjesto gdje je gotovi proizvod
proizveden, prerađen ili zapakiran.

Rubrika 7. Zemlja iz koje se otprema: Ovo se odnosi na zemlju gdje je pošiljka
utovarena na sredstvo konačnog prijevoza za putovanje u RH.

Rubrika 8. Podrazumijeva adresu odredišta u RH. Ovo se odnosi kako na sukladne
(rubrika 19.) tako i nesukladne (rubrika 22.) proizvode.

Rubrika 9. Navesti očekivani datum prispijeća pošiljke na granični veterinarski
prijelaz.

Rubrika 10. Veterinarsko-zdravstvena svjedodžba: Datum izdavanja: Datum kada je
svjedodžba izdana (potpisana) od strane ovlaštenog veterinara ili nadležnog
tijela. Broj: Navesti jedinstveni službeni broj svjedodžbe. Za proizvode iz
odobrenog ili registriranog objekta ili broda, navesti odobreni/kontrolni broj
ukoliko je potrebno. Za embrije, jajašca ili spermu navesti identifikacijski
broj odobrenog objekta za prikupljanje.

Rubrika 11. Navesti pojedinosti o prijevoznim sredstvima: za zrakoplov broj leta
i broj zračne teretnice, za plovila ime broda i broj teretnice, za cestovna
vozila broj registracije s brojem prikolice ukoliko je potrebno, za željeznicu
identifikacijski broj vlaka i broj vagona.

Rubrika 12. Vrsta robe: Navesti vrstu životinje, način obrade proiz­voda te broj
i način pakiranja koji čine teret, npr. 50 kutija od 2 kg, ili broj kontejnera.
Označiti odgovarajući temperaturni režim prijevoza.

Rubrika 13. TO oznaka: Navesti najmanje prve četiri znamenke odnosne tarifne
oznake utvrđene sukladno Uredbi o carinskoj tarifi.

Rubrika 14. Bruto težina: Ukupna težina u kg. Navedeno je definirano kao ukupna
masa proizvoda s neposrednim spremnicima i svom njihovom ambalažom, ali
isključujući transportne spremnike i drugu transportnu opremu.

Rubrika 15. Neto težina: Težina stvarnog proizvoda bez ambalaže u kg. Navedeno
je definirano kao masa samih proizvoda bez neposrednih spremnika ili ambalaže.
Koristiti jedinice ukoliko se težina ne može izraziti u kg., npr. 100 doza
sperme od X ml ili 3 biološka soja/embrija.

Rubrika 16. Navesti sve brojeve plombi i kontejnera ukoliko je potrebno.

Rubrika 17. Preusmjeravanje: Koristiti ukoliko se pošiljku ne uvozi na tom
graničnom veterinarskom prijelazu, već nastav­lja put morem ili zrakom drugim
brodom ili zrakoplovom na drugi granični veterinarski prijelaz.
Broj ANIMO jedinice – vidi rubriku 2.

Rubrika 18. Provoz: Za pošiljke koje ne udovoljavaju zahtjevima za uvoz i
namijenjene su odredištu u drugoj zemlji, a provoze se preko područja RH
cestovnim, željezničkim ili vodenim putem.
Izlazna GVP: Ime granične veterinarske postaje preko koje pošiljka izlazi iz RH.
Broj ANIMO jedinice – vidi rubriku 2.

Rubrika 19. Sukladni proizvodi: Svi proizvodi koji će se staviti u slobodan
promet na unutarnjem tržištu uključujući one koji su prihvatljivi ali će biti
podvrgnuti 'postupku usmjeravanja' i one koji se nakon dobivanja veterinarskog
dopuštenja kao prihvatljivi za slobodan promet mogu uskladištiti pod carinskim
nadzorom, i biti ocarinjeni kasnije, bilo u carinskom uredu o kojem je granični
veterinarski prijelaz geografski ovisan ili na drugoj lokaciji.
Nesukladni proizvodi: Oni proizvodi koji ne udovoljavaju zahtjevima uvoza i koji
su za slobodne zone, slobodna skladišta, carinska skladišta, opskrbljivače
brodova ili brodove ili provoz.

Rubrika 20. Ponovni uvoz se odnosi na pošiljke podrijetla iz RH kojima je
odbijen ulazak u drugu zemlju, i koji se vraćaju u objekt podrijetla u RH.

Rubrika 21. Unutarnje tržište: Za pošiljke koje se stavljaju u promet na
unutarnje tržište. Označiti kategoriju pošiljke. Odnosi se na one pošiljke koje
se nakon dobivanja veterinarskog dopuštenja kao prihvatljive za slobodan promet
mogu uskladištiti pod carinskim nadzorom i cariniti kasnije, bilo u carinarnici
o kojoj je granični veterinarski prijelaz geografski ovisan ili na drugoj
lokaciji.

Rubrika 22. Ispuniti ovu rubriku za sve nesukladne proizvode ukoliko će se
pošiljka isporučiti i spremiti pod veterinarski nadzor u slobodnoj zoni,
slobodnom skladištu, carinskom skladištu ili kod opskrbljivača brodova.
Opaska: rubrike 18. i 22. odnose se isključivo na veterinarske postupke.

Rubrika 23. Potpis: Obvezuje potpisnika na ponovno prihvaćanje vraćenih
pošiljaka u provozu kojima je odbijen ulazak u zemlju odredišta.

**DIO 2.**

Ovaj dio popunjava isključivo granični veterinarski inspektor.
Za rubrike 38. do 41. koristiti boju drugačiju od crne.

Rubrika 24. Prethodni ZVDU: Ukoliko je prethodno izdan ZVDU, navesti serijski
broj tog dokumenta.

Rubrika 25. Odnosi se na jedinstveni broj koji dodjeljuje granični veterinarski
prijelaz koji izdaje dokument, a odgovara onom u rubrici 2.

Rubrika 26. Dokumentacijski pregled. Popunjava se za sve pošiljke.

Rubrika 27. Označiti 'pregled plombe' ukoliko kontejneri nisu otvoreni i
pregledava se samo plomba prema članku 4. stavku 4. točke a) alineja 1.
Pravilnika o načinu obavljanja veterinarsko-zdravstvenih pregleda i kontrola
proizvoda životinjskog podrijetla u prometu preko granice Republike Hrvatske

Rubrika 28. Fizički pregledi:
Reducirani pregledi odnose se na režim propisan posebnim propisima ukoliko
pošiljka nije odabrana za fizički pregled ali se smatra zadovoljavajuće
pregledanom samo dokumentacijskim i identifikacijskim pregledom.
'Ostalo' se odnosi na: postupak ponovnog uvoza, usmjerene robe, preusmjeravanje,
provoz ili postupke iz posebnih propisa. Ova odredišta se mogu izvesti iz drugih
rubrika.

Rubrika 29. Navesti vrstu tvari na koju će se pošiljka pretražiti. 'Nasumično'
označava uzorkovanje kada se pošiljka ne zadržava do rezultata laboratorijske
analize. 'Sumnja' obuhvaća slučajeve kada je po
šiljka zadržana do dobivanja povoljnog rezultata ili je ispitana zbog prethodne
prijave iz brzog sustava uzbunjivanja za hranu i hranu za životinje (RASFF) ili
se ispituje zbog zaštitne mjere koja je na snazi.

Rubrika 30. Ispuniti ukoliko je potrebno za prihvat pošiljaka koje se
preusmjeravaju. Koristiti ukoliko se pošiljka ne uvozi na ovom graničnom
veterinarskom prijelazu već nastavlja put morem ili zrakom drugim brodom ili
zrakoplovom na drugi granični veterinarski prijelaz. Broj ANIMO jedince – vidi
rubriku 2.

Rubrika 31. Provoz: Ispuniti kada je prihvatljivo, kod upućivanja pošiljaka koje
ne udovoljavaju zahtjevima za uvoz i namijenjene su odredištu u drugoj zemlji, a
provoze se preko područja RH cestovnim, željezničkim ili vodenim putem.
Ovo se mora provoditi pod veterinarskim nadzorom sukladno zahtjevima članka 9.
Pravilnika o načinu obavljanja veterinarsko-zdravstvenih pregleda i kontrola
proizvoda životinjskog podrijetla u prometu preko granice Republike Hrvatske.

Rubrika 32. Ova rubrika se koristi za sve pošiljke odobrene za slobodan promet
na unutarnjem tržištu. (Također treba koristiti za pošiljke koje udovoljavaju
zahtjevima RH ali iz financijskih razloga nisu odmah ocarinjene na graničnoj
nadzornoj postaji, već su spremljene pod carinski nadzor u carinskom skladištu
ili će biti ocarinjene naknadno i/ili na geografski odvojenom odredištu.)

Rubrika 33. i 34. Koristiti ukoliko pošiljke ne mogu biti prihvaćene za puštanje
u slobodan promet sukladno veterinarskim propisima, već se smatraju visoko
rizičnim i treba ih uputiti pod veterinarski i carinski nadzor na jedno od
kontroliranih odredišta iz Pravilnika 147/04. Prihvaćanje za slobodne zone,
slobodna skladišta i carinska skladišta može se odobriti samo kada su ispunjeni
zahtjevi propisani u članku 11. stavku 4. Pravilnika o načinu obavljanja
veterinarsko-zdravstvenih pregleda i kontrola proizvoda životinjskog podrijetla
u prometu preko granice Republike Hrvatske.

Rubrika 33. Koristiti ukoliko su pošiljke prihvaćene ali se moraju usmjeriti na
posebno odredište.

Rubrika 34. Koristiti za sve nesukladne pošiljke namijenjene premještanju ili
čuvanju u skladištima ili kod ovlaštenih operatora sukladno članku 12.
Pravilnika o načinu obavljanja veterinarsko-zdravstvenih pregleda i kontrola
proizvoda životinjskog podrijetla u prometu preko granice Republike Hrvatske.

Rubrika 35. Jasno označiti kada je uvoz odbijen i slijedeći postupak koji se
treba provesti. Navesti datum izvršenja predloženog postupka. Adresa svakog
objekta za preradu se upisuje u rubriku 37. Nakon odbijanja ili odluke o
preradi, treba navesti rok za slijedeći postupak u »upisniku aktivnosti«.

Rubrika 36. Razlozi odbijanja: Koristiti ukoliko je potrebno upisati dodatne
podatke. Označiti odgovarajuću rubriku. Točka 7. odnosi se na higijensku
neispravnost koja nije obuhvaćena točkama 8. ili 9., uključujući nepravilnosti
temperaturnog režima, truljenje ili onečišćene proizvode.

Rubrika 37. Navesti odobreni broj i adresu (ili ime broda i luke) za sva
odredišta gdje se zahtjeva daljnji veterinarski nadzor pošiljke, tj. za rubrike
33: Usmjeravanje; 34.: Postupak skladištenja; 35.: Prerada ili neškodljivo
uklanjanje.

Rubrika 38. Koristiti ovu rubriku kada se izvorna plomba utisnuta na pošiljku
uništi pri otvaranju kontejnera. Potrebno je voditi objedinjeni popis svih
plombi koje su se koristile za ovu svrhu.

Rubrika 39. Staviti službeni pečat graničnog veterinarskog prijelaza ili
nadležnog tijela.

Rubrika 40. Potpis veterinara, a u slučaju luka namijenjenih samo za promet ribe
potpis imenovanog službenog agenta u skladu s posebnim propisima.

Rubrika 41. Popunjava granični veterinarski prijelaz izlaska iz RH kada su
pošiljke upućene u provozu preko RH i pregledane na izlasku. Ukoliko pošiljka
nije u provozu, ova se rubrika može koristiti za dodatne napomene npr. ne
uklanjanje kičmene moždine ili plaćanje pristojbi.

Rubrika 42. Koriste carinske službe kako bi se dodale odnosne informacije (npr.
za broj carinske T1 ili T5 potvrde) ukoliko pošiljke ostaju pod carinskim
nadzorom neko vrijeme. Ova se informacija dodaje nakon potpisa od strane
veterinara.

Rubrika 43. Koristiti kada izvorna potvrda ZVDU-a mora ostati na bilo kojoj
lokaciji i moraju se izdavati daljnje potvrde ZVDU-a 'sljednici'.

DODATAK IV.

POPIS PROIZVODA BILJNOG PODRIJETLA IZ ČLANKA 10. OVOGA PRAVILNIKA

Proizvodi biljnog podrijetla koji podliježu veterinarskim pregledima:
1. Slama
2. Sijeno.

DODATAK V.

POPIS ZEMALJA IZ ČLANKA 10. OVOGA PRAVILNIKA

Zemlje iz kojih je dozvoljeno uvoziti sijeno i slamu u RH:
Države članice Europske unije
Australija
Bjelorusija
Bugarska
Kanada
Čile
Grenland
Island
Novi Zeland
Rumunjska
Južnoafrička Republika (osim dijela kontrolnog područja bolesti slinavke i šapa
koji se nalazi u veterinarskoj regiji Sjeverni i Istočni Transvaal, oblasti
Ingwavuma veterinarskog područja Natal i u pograničnom području s Bocvanom
istočno od dužine 28°)
Švicarska
Sjedinjene Američke Države.

Pravilnik, NN 129/2006-2856
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)